בס"ד

גיליון מס' 582 ט' טבת תשע"ז

**ויגש**

רעיונות על הפרשה על פי תורתו של הרב אביגדר נבנצל שליט"א

לאחר מפגש יעקב עם פרעה, יוסף מושיב את משפחתו בארץ גושן ומכלכל אותם לחם לפי הטף. מכאן התורה חוזרת לתאר את הנעשה בתחילת שנות הרעב, כיצד הצליח יוסף להפוך את מצרים למעצמה עולמית עשירה כשמכר את התבואה שאגר במהלך שבע שנות השבע, תחילה תמורת כסף, לאחר מכן תמורת בעלי חיים ולבסוף תמורת אדמות המצריים, עד שכל ארץ מצרים עברה לבעלות פרעה למעט אדמת הכהנים: "רַק אַדְמַת הַכֹּהֲנִים לֹא קָנָה כִּי חֹק לַכֹּהֲנִים מֵאֵת פַּרְעֹה וְאָכְלוּ אֶת חֻקָּם אֲשֶׁר נָתַן לָהֶם פַּרְעֹה עַל כֵּן לֹא מָכְרוּ אֶת אַדְמָתָם" (בראשית מז, כב) ושוב לאחר ארבעה פסוקים: "רַק אַדְמַת הַכֹּהֲנִים לְבַדָּם לֹא הָיְתָה לְפַרְעֹה" (שם כו)

שואל מו"ר הרב נבנצל שליט"א: מדוע חשוב כל כך לדעת שפרעה לא קנה את אדמות הכהנים ולהנציח פרט זה בתורה לדורי דורות, ומה פשר הדגשת העניין פעמים?

אומר הרב: התורה מבקשת ללמדנו על ידי סוגיה זו יסוד גדול הנלמד בקל וחומר: ומה פרעה, מלך גוי ורשע, מכבד את כהני עמו עובדי עבודה זרה ולא זו בלבד שאינו נוטל את אדמתם אלא אף מפרנס אותם, אנחנו בני ישראל לא כל שכן שנכבד את הכהנים בני לוי עובדי ה' המשרתים בקודש ומקשרים בינינו לבין אבינו שבשמים?

אלא שלמרות זאת קיים הבדל תהומי בין התייחסות פרעה אל כהני עמו ואל פרנסתם לבין ההתייחסות שלנו למתנות כהונה הניתנות לכהנים; התורה אומרת: "לֹא יִהְיֶה לַכֹּהֲנִים הַלְוִיִּם כָּל שֵׁבֶט לֵוִי חֵלֶק וְנַחֲלָה עִם יִשְׂרָאֵל אִשֵּׁי ה' וְנַחֲלָתוֹ יֹאכֵלוּן: וְנַחֲלָה לֹא יִהְיֶה לּוֹ בְּקֶרֶב אֶחָיו ה' הוּא נַחֲלָתוֹ כַּאֲשֶׁר דִּבֶּר לוֹ" (דברים יח, א-ב) מסביר רש"י: *''****ונחלתו*** *- אלו קדשי הגבול תרומות ומעשרות''*, דהיינו מתנות כהונה ולוויה אינן נדבה שמעניקים לנזקקים מחוסרי פרנסה; המתנות הללו הינם שכר תמורת השירות ששבט לוי משרתים בבית המקדש, "כִּי שָׂכָר הוּא לָכֶם חֵלֶף עֲבֹדַתְכֶם בְּאֹהֶל מוֹעֵד" (במדבר יח, לא)

מובא בגמרא *''תנו רבנן הכהנים והלוים והעניים המסייעים בבית הרועים ובבית הגרנות ובבית המטבחים אין נותנין להם תרומה ומעשר בשכרן ואם עושין כן חיללו ועליהן הכתוב אומר* {מלאכי ב-ח} *שחתם ברית הלוי''* (בכורות כו:) ומבואר שם שעונשם מיתה. מה פשר חומרת העונש על מעשה זה? אדרבה, הסברה נותנת שכהן ולוי המקבלים מתנות אלו יכירו טובה לבעל השדה בכך שיסייעוהו במקצת במלאכתו.

מסביר הרב סיבת החומרה היא מפני שתרומות ומעשרות אינם נדבה שנותנים בחסד, תרומות ומעשרות הינם שכר המגיע לשבט לוי על פי דין, ואם הכהן או הלוי מסייעים בבית הגרנות הריהם כמצהירים שעבודת בית המקדש לבדה איננה סיבה מספקת לקבלת אותם תרומות ומעשרות ודבר זה מהווה זלזול בעבודת הקודש כפי שאמר הנביא "שִׁחַתֶּם בְּרִית הַלֵּוִי" (מלאכי ב, ח)

ואם נשאל מה ההבדל בין שכר למתנה? התשובה היא: הבדל עצום, שכן אדם המקבל דבר במתנה או כנדבה הריהו מתבייש; רצוי שנותן המתנה או הנדבה לא יידע מי הוא המקבל וכמו כן רצוי שהמקבל לא יידע מיהו הנותן בכדי למנוע אי-נעימות או עלבון; לעומת זאת פועל המקבל שכר כתמורה על עבודתו אינו מתבייש בכך שכן על פי דין הוא מקבל תמורה, וממילא אין כל סיבה להסתיר מי הוא המשלם ולמי הוא משלם. נמצא אפוא שכהן או לוי אינם צריכים לקבל את מתנותיהם בצנעה כיון שמגיעים להם על פי הדין כאמור.

והנה מוסיף הרב, כשם שמתנות כהונה הינן בבחינת שכר ולא נדבה, כך גם התמיכה בלומדי התורה; עם ישראל זקוק ללומדי תורה כשם שזקוק למשרתי בית המקדש ובלעדיהם אי אפשר היה לבצע את עבודת הקודש. יש להתייחס אם כן לתמיכה בתלמידי חכמים בכל צורה שהיא, כאל שכר חלף עבודתם בלימוד התורה, המקיים ומעמיד את כל העולם כולו ומגן על עם ישראל. אמנם אסור ללומדי התורה ללמוד **לשם** קבלת התמיכה, שכן אמרו חז"ל: ''אַל תַּעֲשֵׂם עֲטָרָה לְהִתְגַּדֵּל בָּהֶם וְלֹא קַרְדֹּם לַחְפּוֹר בָּהֶם'' (אבות פ"ד מ"ה) *''ולא תלמוד תורה כדי לעשות ממנה מלאכה שתתפרנס בה, כמו קרדום לחפור בה''* (ר"ע מברטנורה); כוונת הלומד היא שהיות ולבו חפץ בלימוד התורה, ומאידך הוא מוכרח להתקיים ולהעניק מזונות לאשתו ולילדיו, הוא מוכן לקבל את המלגה בכדי להתפנות מטרדת הפרנסה לצורך הלימוד, באופן כזה הלומד אינו עושה את התורה קרדום לחפור בה אלא להפך, הוא עושה את המזונות קרדום לחפור בתורה. נמצא אם כן שאסור לאברך להרגיש שהוא מקבל נדבה, כשם שאסור לכהן או ללוי להרגיש שעבודת המקדש אינה שווה את התמיכה שהם מקבלים, שכן ערך לימוד התורה גדול לאין ערוך מהתמורה הניתנת לו, כפי שאומר שלמה המלך: "כִּי טוֹבָה חָכְמָה מִפְּנִינִים וְכָל חֲפָצִים לֹא יִשְׁווּ בָהּ" (משלי ח, יא)

הגמרא (קידושין סו) מספרת שהצדוקים הסיתו את ינאי המלך להרוג את חכמי התורה. א"ל ינאי: תורה מה תהה עליה? א"ל: הרי כרוכה ומונחת בקרן זווית, כל הרוצה ללמוד יבוא וילמד. אולם ברור שזו טעות חמורה שכן ללא תלמידי חכמים שילמדו תורה שבעל פה אי אפשר להבין את התורה שבכתב. אמנם הצדוקים לא האמינו בתורה שבעל פה וממילא לא ראו בהריגת תלמידי חכמים נזק לתורה שבכתב, אולם אנחנו אכן מאמינים בתורה שבעל פה, ואם כן צריכים להבין שמבלי אותם חכמים המתפנים מעסקיהם למטרת לימוד התורה אי אפשר לעולם להתקיים.

הגמרא אומרת: *''הוא ללמוד ובנו ללמוד - הוא קודם לבנו''* (קידושין כט:) כלומר: אם לא מתאפשר שהאב והבן ילמדו במקביל, כגון שאחד מהם חייב לטפל בעסק וכד', האב קודם לבן; אולם אם הבן זריז וממולח יותר - בנו קודם, וכן הלכה. וכל כך למה? מפני שמלבד החיוב ללמוד תורה המוטל על כל אחד מישראל ללא יוצא מן הכלל כפי שפוסק הרמב"ם: *''כל איש מישראל חייב בתלמוד תורה, בין עני בין עשיר, בין שלם בגופו בין בעל יסורין, בין בחור בין שהיה זקן גדול שתשש כוחו, אפילו עני המחזר על הפתחים ואפילו בעל אישה ובנים חייב לקבוע לו זמן לתלמוד תורה ביום ובלילה, שנאמר 'והגית בו יומם ולילה''* (הלכ' תלמוד תורה פ"א ה"יא) אנו מחויבים להעמיד גדולי תורה בישראל, ועל כן אם בנו ממולח יותר, דהיינו שיש סיכוי יותר גדול שיגיע למעלת תלמיד חכם - אזי הוא קודם לאביו.

בעל ה'משנה ברורה' או ה'שולחן ערוך' ללא ספק הקדישו את כל זמנם לקודש ובזכותם אפשר היום לגשת בקלות יחסית לספרים ולדעת מה פסק ההלכה בכל תחום. מן הראוי אם כן שנעריך נכונה את אותם תלמיד חכמים הממיתים עצמם באוהלה של תורה.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** [jalabe@neto.net.il](mailto:jalabe@neto.net.il) **ללא תשלום לזיכוי הרבים**

השיחה נערכה על פי הבנתו של העורך. כל טעות או חסרון יש לתלות בעורך בלבד.

ניתן לעיין בעלונים קודמים באתר

<http://sites.google.com/site/rabbinebenzahl>

**עלון זה יהיה מוקדש לרפואתה השלמה של אורלי בת דונה וסילביה רות בת אסתר**